شعور سخيف    (جحا )  شعور سخيف إنك تحس ان وطنك شىء ضعيف  صوتك ضعيف ..رأيك ضعيف  انك تبيع قلبك وجسمك  وانك تبيع قلمك وإسمك  ميجبوش حق الرغيف  سألوا جحا عن سر ضحكه  قال اصل اتنين وشبكوا  واللى كان من تحت ميت  واللى كان من فوق كفيف  دا شعور سخيف  وشعور سخيف انك تكون رمز الشحاته  تبنى مبنى للشحاته  تعمل وزارة للشحاته  ياساقية دورى عدى فوقى ودوسى  نصبوا عليا وشحتولى فلوسى  ربطونى فيك حتى ماتغميت  هما اللى فرحوا ووحدى أنا إتغميت  أنا اللى صاحب البيت  عايش بدون لازمة  ولما شكيت ادونى بالجزمة  مش لاقى تطفح أديك  هتولنا وجبولنا ودولنا  وادونا نجيب منين نديك  مش لاقى تطفح اديك  طافح يابلدى غداى ولوعتى غداى  وادى الاحبة إجمعوا عدايا  انا اللى زرعك دهب .. بتأكلينى سباخ  من كان دا تقل ودلع .. بزياده تقلك باخ  لاشفت فيك هنا .. ولاشفت فيك ترف  كل اللى فيك قرف  كرامتنا متهانه .. واللقمة بإهانه  بتخلفينا ليه .. لما أنت كرهانا  يعنى ايه تبقى هبة النيل يابوبه  وكل يوم الميه تقطع  يعنى ايه لما أشتكى غلو الفاتوره  بيقوللى تشتكى بس تدفع  لما قش الرز ثروة بتتحرق  ولما نفط الامه ثروة بتتسرق  ولما جلادك على ولادك بيبطش  ولما علمك ميلاقيش ياكل فيتفش  يعنى ايه نرفع ايدينا بالسلام لاجل الغزاة  ويعنى ايه لما ابقى ماشى فى حالى انشد اشتباه  يعنى ايه لما اتحبس اربع سنين احتياطى  يعنى ايه  مش حاسه بالعمر وغلاوته  بضيعى العمر ليه  دنا كنت هوهبلك حلوته  اناعمرى ماتأمرت ولا حتيت شروطى  وماكان مترسى مركبك ببنى شطوطى  انا كنت جيشك لما مماليكك باعوك  وكنت يوسف لما عشتى سنين عجاف  وضلوعى دى اللى فى معركة قادش حاموك  وشفايفى دى اللى مابطلتش يوم هتاف  أنا كل شبر فى أرضك اتمرمغت فيه  وكل يوم عشتيه أنا اتعذبت بيه  بكرهينى عيونك السودا وأيامى اللى فاتت  منتيش حبيبتى م النهارده  حبيبتى ماتت  مع صوت آذانك جرت فى الشدة صحينلك  من امتى كانوا الحرس هما اللى بأيلك  بعتينى علشانهم وعنيك معصوبه  ياهل ترى خاينه ولا زى مغصوبه  كل الكلام اتقال .. والشعر بقى ماسخ  والصبر علو جبال .. والظلم شىء راسى  وطن وغرقان فى النطاعة  كل شىء رحته نطاعه  علمونا بالعصايا .. ورضعونا الخوف رضاعة  علمونا فى المدارس يعنى ايه كلمة قيام  علمونا نخاف من الناظر .. فيتمنع الكلام  علمونا ازاى نخاف .. وازاى نكش  بس نسوا يعلمونا الاحترام  فمتزعلوش لما بقى مش بسمع كلامكم  ومتزعلوش ............  مستنى ايه من طفل ربوه بالزعاق غير المشاكل والخناق  كل اللى بيقولك بحبك دول نفاق  انا لما قولتيلك بحبك كان نفاق  والحب يعنى اتنين بيدوا  مش ايد بتبنى وستميت تيت تييت يهدوا  الحب حالة  الحب مش شعر وقواله  الحب يعنى برااااااح فى قلب  المعشوقين للعاشقين  يعنى الغلابه يناموا فى الليل دفينين  الحب يعنى جواب لكل المسجونين  هما ليه مسجونين  يعنى ايه اعيش علسان هدف علشان رسالة  يعنى احس بقمتى فيك..وانى مش عايش عواله  يعنى لما أعرق..تكفينى بعداله  الحب حاله  الحب مش شعر وقواله  الحب حاجهمتتوجدتش فى وسط ناس  بتجيب غداها من صناديق الزباله    الحب جواك استحاله  هذه القصيدة سمعتها من الشاعر فى برنامج العاشرة مساءا  وعجبتنى  ياريت تعجبكم